পাকিস্তান থেকে কবে ফিরবেন জওয়ান পূর্ণমকুমার? বাড়ছে উৎকণ্ঠা

ওয়েব ডেস্ক: পাকিস্তানের সেনার (Pakistan Army) হাতে এখনও বন্দি রয়েছেন বিএসএফ (BSF) কনস্টেবল পূর্ণমকুমার সাউ (Purnam Kumar Shaw)। বৃহস্পতিবার সীমান্ত অতিক্রম করে ভুলবশত পাকিস্তানে ঢুকে পড়েন তিনি। এরপরই তাঁকে গ্রেফতার করে পাক সেনা। জানা গিয়েছে, ওই জওয়ানকে ফেরাতে শুক্রবার সকালে ভারতের তরফে ফের ফ্ল্যাগ মিটিংয়ের প্রস্তাব দেওয়া হয়। কিন্তু তাতে সাড়া মেলেনি পাকিস্তানের তরফে। বারবার আলোচনার চেষ্টা করেও ভারত এখনও পূর্ণমকে ফিরিয়ে আনার কোনও আশ্বাস পায়নি বলেই খবর।

সূত্রের খবর, পশ্চিমবঙ্গের বাসিন্দা পূর্ণমকুমার পাঞ্জাবের পাঠানকোটের ফিরোজগঞ্জ সীমান্তে ২৪ নম্বর ব্যাটেলিয়নে কর্মরত ছিলেন। ঘটনার দিন সীমান্ত পাহারা দেওয়ার সময় কিছুটা ক্লান্ত হয়ে একটি গাছের নীচে বিশ্রাম নিচ্ছিলেন তিনি। সেই সময় অজান্তেই সীমারেখা পেরিয়ে পাকিস্তানে ঢুকে পড়েন। সঙ্গে সঙ্গেই তাঁকে আটক করে প্রতিবেশি দেশের সেনাবাহিনী।

আরও পড়ুন: পাকিস্তানিদের খুঁজে খুঁজে তাড়ান, মুখ্যমন্ত্রীদের নির্দেশ অমিত শাহের

এই ঘটনার পর থেকে ওই জওয়ানের পরিবারে নেমে এসেছে গভীর উদ্বেগ ও উৎকণ্ঠা। পূর্ণমের বাবা ভোলানাথ সাউ বলেন, “ছেলের কোনও খোঁজ নেই। বিএসএফের পক্ষ থেকেও এখনও পর্যন্ত কিছু জানানো হয়নি। আমরা খুব চিন্তায় রয়েছি।” তিনি কেন্দ্রীয় সরকারের কাছে আবেদন জানিয়ে বলেন, “আমার ছেলে দেশের জন্য কাজ করছিল। প্রধানমন্ত্রীর কাছে, স্বরাষ্ট্রমন্ত্রীর কাছে, প্রতিরক্ষামন্ত্রীর কাছে আমার অনুরোধ— যেকোনও মূল্যে আমার ছেলেকে দেশে ফিরিয়ে আনা হোক। পাকিস্তানের উপরে কোনও ভরসা নেই, সেখানে ছেলের কী অবস্থা কিছুই জানি না। আমার ছেলেকে ফিরিয়ে দিন, যাতে সে আবার দেশের জন্য কাজ করতে পারে।”

বর্তমানে দুই দেশের মধ্যে কূটনৈতিক স্তরে আলোচনা চালানো হলেও, পাকিস্তানের নীরবতা এই ঘটনাকে আরও জটিল করে তুলেছে। পূর্ণমকুমারকে দেশে ফিরিয়ে আনার জন্য বিএসএফ এবং ভারত সরকার কী পদক্ষেপ নিচ্ছে, সে দিকেই এখন তাকিয়ে রয়েছে তাঁর পরিবার সহ গোটা দেশ।

দেখুন আরও খবর:

The post পাকিস্তান থেকে কবে ফিরবেন জওয়ান পূর্ণমকুমার? বাড়ছে উৎকণ্ঠা first appeared on KolkataTV.